कई लोग देश के ग्रामीण आंचलों में प्रचलित रही कबड्डी या कुश्ती को राष्ट्रीय खेल समझ लेते हैं। लेकिन उन्हें पता नहीं है कि वास्तव में हमारा कोई राष्ट्रीय खेल है ही नहीं। भले ही आज तक देश में खेले जाने वाले तमाम खेलों में प्रतिभावान खिलाडियों की भरमार रही हो और वह कुश्ती, क्रिकेट, तैराकी तथा मैराथन व तीरंदाजी तथा निशानेबाजी में अन्तराष्ट्रीय प्रतियोगिताओं में देश का नाम रोशन करते रहे हों, जैसे ध्यानचंद ने हाकी में किया था। उन्होनें भारत को 1928, 34 व 36 में ओलंपिक में हाकी में न सिर्फ स्वर्ण पदक दिलाये थे। अपितु 1926 से 1948 के बीच 400 गोल दागकर जो रिकार्ड बनाया था उसके लिए उन्हें दुनिया आज भी सलाम करती है। भारत सरकार ने उनकी उपलब्धियों के लिए उनके जन्म दिन को राष्ट्रीय खेल दिवस तो घोषित कर दिया लेकिन हाकी या फिर किसी अन्य खेल को राष्ट्रीय खेल क्यों घोषित नहीं किया गया, यह समझ से परे है। 2012 में लखनऊ की ऐश्वर्य पराशर ने खेल मंत्रलय से आरटीआई के माध्यम से इस बाबत पूछा था तो जवाब मिला था कि भारत का कोई अपना राष्ट्रीय खेल नहीं है।